Eesti Päevaleht valis 2018. aasta Eesti mõjukamaks inimeseks peaminister Jüri Ratase, kellele järgnesid president Kersti Kaljulaid ja suurettevõtja Margus Linnamäe, kellele kuulub muuhulgas ka uudisteagentuur BNS.
"Nagu mullu, on ta peaminister," vahendas BNS Eesti Päevalehe laupäeval kirjutatut Ratase kohta. "Rohkemgi kui mullu, on ta ainuperemees oma erakonnas. Koalitsioonipartnerite juhid on aastaga tuntavalt nõrgenenud, Ratas ja Keskerakond on aga heas seisus. Ehkki mitmel kriitilisel hetkedel on Ratas juhtimise asemel "vagunisse" istunud, on temast saanud kõige suurema toetusega peaministrikandidaat eelolevatel valimistel."
Kaljulaidile ja Linnamäele järgnevad Eesti Päevalehe koostatud edetabelis Konservatiivse Rahvaerakonna (EKRE) juhid Mart ja Martin Helme, rallisõitja Ott Tänak, ettevõtjad Enn Pant ja Ain Hanschmidt, helilooja Arvo Pärt, majandusminister Kadri Simson, Reformierakonna esimees Kaja Kallas ja esikümne lõpetab Viimsi vallavanem Siim Kallas.